Okresná prokuratúra Michalovce 
Nám. Slobody 3, 071 01 Michalovce 1 	

Sp. zn. : 1 Pv 256/14/8807	Michalovce, 15.6.2015
EEČ : 2-66-221-2015

U Z N E S E N I E

Trestná vec:	obvinený XXXXX  
Trestný čin:	vydieranie podľa § 235 odsek 1 Trestného zákona číslo 140/1961 Zbierky zákonov v znení zákona číslo 227/2005 Zbierky zákonov a iné trestné činy

Rozhodol: 	prokurátor Okresnej prokuratúry Michalovce
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Michalovce zo dňa 9.4.2014, spisová značka 1 Pv 256/14/8807, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
dňa 22.08.2005 v čase o 20.30 h. došiel k rodinnému domu XXXXX, okres Michalovce, kde potom ako mu otvorila dvere pošk. XXXXX vošiel dnu a začal sa poškodenej a jej druhovi pošk. XXXXX vyhrážať, že ich postrieľa ak mu nevrátia peniaze, potom ako bol obvinený požiadaný poškodenou, aby opustil ich dom, na toto nereagoval a pokúsil sa ju fyzicky napadnúť, v čom mu zabránil jej druh, ktorý obvineného vytlačil z ich domu na cestu s tým, že obvinený sa im neustále vyhrážal najatou partiou ľudí a fyzickým násilím, aby im v tom čase na mieste spôsobil zranenie alebo inú materiálnu škodu

Uznesením prokurátora Okresnej prokuratúry Michalovce zo dňa 9.4.2014, spisová značka 1 Pv 256/14/8807, bola určená obvinenému skúšobná doba v trvaní 12 mesiacov.
Odôvodnenie:
Uznesením prokurátora okresnej prokuratúry Michalovce sp. zn. 1 Pv 256/14/8807 - 4 zo dňa 09.04.2014 bolo podmienečne zastavené trestné stíhanie obvineného trestný čin porušovania domovej slobody podľa § 238 ods. 1 Tr. zákona účinného do 31.12.2005 a iné.
Trestnej činnosti sa dopustil na tom skutkovom základe, že dňa 22.08.2005 v čase o 20.30 h. došiel k rodinnému domu XXXXX, okres Michalovce, kde potom ako mu otvorila dvere pošk. XXXXX vošiel dnu a začal sa poškodenej a jej druhovi pošk. XXXXX vyhrážať, že ich postrieľa ak mu nevrátia peniaze, potom ako bol obvinený požiadaný poškodenou, aby opustil ich dom, na toto nereagoval a pokúsil sa ju fyzicky napadnúť, v čom mu zabránil jej druh, ktorý obvineného vytlačil z ich domu na cestu s tým, že obvinený sa im neustále vyhrážal najatou partiou ľudí a fyzickým násilím, aby im v tom čase na mieste spôsobil zranenie alebo inú materiálnu škodu.
Prokurátor okresnej prokuratúry v uznesení o podmienečnom zatavení určil skúšobnú dobu v trvaní 12 mesiacov.
Uznesenie o podmienečnom zastavení trestného stíhania zo dňa 09.04.2015 nadobudlo právoplatnosť dňa 15.04.2014. Určená skúšobná doba uplynula teda dňa 15.04.2015.

Po uplynutí skúšobnej doby si prokurátor vyžiadal charakteristiky z miesta bydliska, Obvodného oddelenia PZ Trhovište, Obvodného úradu Michalovce, odbor všeobecnej vnútornej správy, Obecný úrad Horovce ako i nový odpis registra trestov. 
Z predložených charakteristík bolo zistené, že obvinený je z miesta trvalého bydliska hodnotený všeobecne, nebol prerokúvaní pred komisiou verejného poriadku, v sledovanom období sa nedopustil žiadneho priestupku. 
	Taktiež v sledovanom období nemá obvinený novší záznam v odpise registra trestov. 
	
	Vzhľadom na uvedené okolnosti bolo teda potrebné rozhodnúť tak, ako je to uvedené vo výrokovej časti tohto rozhodnutia, pretože obv. XXXXX sa počas skúšobnej doby osvedčil. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ján Jozef
prokurátor